**Софийски университет „Св.Климент Охридски”**

 **Геолого-географски факултет**

 **С Т А Н О В И Щ Е**

 за дисертацията на гл.асист. Мариана Атанасова Асенова

 за присъждане на образователната и научна степен”*доктор”*

 Представеният дисертационен труд на тема:”Методика за мониторинг на устойчивото туристическо развитие /на примера на община Царево”/ е в общ обем 208 стандартно принтирани страници, съдържащи освен текста и многобройни таблици, графични фигури и литературен списък с 156 заглавия.Към книжното тяло са подвързани и 18 на брой приложения с различни методически указания и резултати.Разработката е структурирана стандартно, но се констатира и известна оригиналност, продиктувана от тематиката и проблемността на дисертацията.

 Актуалността на темата се заключава в проблема за прогнозиране устойчивостта на околната среда при туристическото развитие на цялото Черноморско крайбрежие като се има предвид преди всичко изключително прекомерното не природосъобразно застрояване на и без това натовареното с не чак до там необходима рекреационна инфраструктура.В този смисъл сладва да отбележа, че много правилно е избран обекта за изучаване в обхвата на община Царево, като представителна за крайбрежието .

 Целта на дисертационното изследване е правилно и перспективно формулирана с оглед на това, че осъщественото изследване ще може да бъде приложено методологично към всяка друга рекреационна територия в нашата държава, а защо не и извън нея!?За да постигне поставената цел дисертантката конкретизира в логична последователност седем основни задачи, базиращи разработката на системно-структурния анализ.В методологичните основи на дисертацията много добре са формулирани обектът на изучаване и предметът на изследване, нещо което много докторанти пренебрегват, за да не окачествя, че даже не разбират различието.Приложените методи на изследването също намирам за целесъобразни,за да бъдат използвани при разработката на системата от индикатори при мониторинга в т.ч. и информационните източници, които е използвала авторката.

 Туристическата „картина” на община Царево от гледна точка на ресурсната обеспеченост е представена достатъчно детайлно с превес на антропогенните туристически ресурси, в т.ч. общата инфраструктура и демографските особености.Комплексната оценка на рекреационно-туристическите ресурси /4.1.4./ е направена по други авторски методични разработки.Без да отричам нейната ценност,считам че още по- аргументирано би било ако тя беше направена с използването на ландшафтно-екологичния подход.Тогава наверно и по-аргументирано би се определил капацитетът и степента на усвоеност на туристическите ресурси.

 Съществена приносна част от дисертационния труд е тази под № 4.2., в която е направено актуално анализиране на развитието на туризма в общината, при което е акцентирано на управлението на туристическите дейности с оглед тяхното бъдещо регулиране за постигане устойчивост на околната среда за бъдещите поколения.Считам, че най-съществена и прагматична е 5-та част от разработката,където дисертантката е използвала предложената от нея система от индикатори за оценка на „устойчивото туристическо развитие” на община Царево.Геоекологичните индикатори, освен че са правилно методологично ранжирани,но са и твърде аналитично представени на конкретната територия. От тази гледна точка намирам,че твърде оригинално е Приложение №1 в автореферата за остойностяването на индикаторите за наблюдение и контрол при регулираното туристическо развитие.

 Заключението на дисертационния труд накратко резюмира същностните постановки и резултати от изследването. Освен това в него са формулирани съответни препоръки за подобряване на експериментирания модел на системата от индикатори.Приложенията в края на дисертацията са на високо научно и техническо качество и напълно документират текстови интерпретации на фактическия и анализиран материал в текста.Всички използвани информационни източници са акуратно цитирани и представени в списъка им. Всичко посочено до тук потвърждава, че дисертационият труд на гл.асист.М.Асенова представлява добре структурирано, изчерпателно самостоятелно изследване, нейно лично дело на достатъчно високо научно ниво, надхвърлящо докторантско изследване.

 Конкретни критични бележки нямам по същество, но като обща препоръка бих посочил необходимостта от изясняване на същностното съдържание на редица понятия, предимно теоретико-методологични, като

напр.”устойчивост”,”устойчиво развитие”, ”регулирано развитие”, ”природосъобразно развитие”,”анкетиране”,”интервюиране” и др.

 **Заключение**

 На базата на кратко изтъкнатите теоретико-методологични и научно-приложни приноси, съдържащи се в дисертационния труд и резултатите от проведеното му обсъждане, считам че той напълно отговаря на предявените изисквания в Закона за развитието на академичния състав в Република България и Правилника за неговото приложение.Дисертантката,гл.асистент Мариана Атанасова Асенова има дългогодишен научноизследователски опит, овладяла е тънкостите на научните изследвания в нейното направление и следователно безусловно заслужава да й бъде присъдена образователната и научна степен „*доктор”*.

София,22 март 2012г. Член на Научното жури:

 /Проф.д-рП.В.Петров/